मध्य प्रदेश सरकार ने सीएम कमल नाथ और तीन अधिकारियों को स्विट्जरलैंड में ठहराने पर 1.58 करोड़ रुपये खर्च किए  
CM ने डब्ल्यूईएफ की बैठक में हिस्सा लिया था 
शीर्ष तीन अधिकारी भी साथ स्विट्जरलैंड गए थे 
सरकार ने उन्हें ठहराने में 1.58 करोड़ रुपये खर्च किये
मध्य प्रदेश के सीएम कमलनाथ (Kamal Nath) और उनके तीन प्रमुख अधिकारियों के स्विट्जरलैंड में ठहरने की व्यवस्था पर करीब 1.58 करोड़ रुपये खर्च किए गए. यह खुलासा एक आरटीआई में हुआ है. आरटीआई से मिली जानकारी के मुताबिक सीएम कमलनाथ एवं मध्यप्रदेश के मुख्य सचिव एस आर मोहन्ती, मुख्यमंत्री के प्रधान सचिव अशोक बर्नवाल और राज्य सरकार के औद्योगिक नीति एवं निवेश संवर्धन विभाग के प्रधान सचिव मोहम्मद सुलेमान ने स्विट्जरलैंड के दावोस में जनवरी, 2019 में विश्व आर्थिक मंच (डब्ल्यूईएफ) की बैठक में हिस्सा लिया था. आरटीआई दस्तावेजों में बताया गया कि मध्यप्रदेश सरकार का प्रतिनिधिमंडल दावोस के विशेष व्यापार लाउंज में आयोजित इस कार्यक्रम में शामिल हुआ. हालांकि, राज्य सरकार ने अपने जवाब में कहा कि असल में करीब एक करोड़ रुपया ही खर्च किया गया.